Huutavan ääni korvessa/Kappale 11
Minä huudan teillekin, te kiroilijat ja sadattelijat, te pettäjät ja näpistelijät, te varkaat ja rosvot, te ahneet ja vatsan palvelijat, te maallisen tavaran rakastajat ja epäjumalan palvelijat, te sapatin rikkojat ja halveksijat, te jumalattomat kirkonkävijät, jotka kuulette Jumalan sanan, mutta ette tee sen mukaan, te katumattomat ja kelvottomat Herran ehtoollisvieraat, jotka rohkenette pilkata pyhää, vanhurskasta ja kaikkitietävää Jumalaa rientäessänne pyhälle ehtoolliselle, vaikka elätte synnin huumassa ja pahuudessa ja nukutte suruttomuuden unta syntejänne katumatta ja hylkäämättä, todellista ja vilpitöntä katumusta tekemättä, isoamatta ja janoamatta sydämessänne Jeesusta ja hänen vanhurskauttaan. Kun tuossa tilassanne riennätte Jeesuksen pyhälle aterialle, niin te syötte ja juotte elämän sijasta kuoleman ja siunauksen sijasta kirouksen. Ja kuitenkin te luulette, ettei teillä ole mitään hätää eikä vaaraa, sillä perkele on sokaissut teidät väärällä toivolla ja kuolleella uskolla. Mutta niin kauan kuin te ehdoin tahdoin rakastatte yhtä ainoatakin syntiä tai synnin himoa tai tahallanne elätte siinä, mikä hyvänsä se lieneekin, makaatte te aivan kuin köyden päällä, joka on pingoitettu yli pohjattoman järven, joka tulta ja tulikiveä palaa. Ja kun Jumala leikkaa poikki elämänne langan, vajoatte te helvettiin, ikuisesti palavaan järveen, jossa on iankaikkinen itku ja hammasten kiristys. Näin sanoo ja vakuuttaa itse iankaikkinen Totuus. (Ilm. 21:8) Kuka rohkenee väittää häntä vastaan? Joka rohkenee eikä vaikene, hänet syöstään sanottuun helvetin vaivaan.

Rakas lukijani! Ota huomioosi, että sinulla on kuolematon sielu. Tee ja toimi nyt ennen kaikkea niin, että pelastaisit sen iankaikkisesta vaarasta. Sillä kun tuntosi herää, rupeaa se soimaamaan sinua näin: "Voi minua, olen iankaikkisen autuuteni tuhlannut!" Voi teitä, nukkuvat tunnot, miksi makaatte synnin unessa ja lepäätte niin suruttomina sielunvihollisen, perkeleen helmassa? Huomatkaa toki hirveä vaaranne ja herätkää Jeesuksen nimessä ja Jeesuksen tähden!

Huutavan ääni korvessa